สยองโตเกียว ฆ่าคลั่ง 2 ศพ กำมีด 2 เล่ม ไล่แทงนักเรียน
ขณะรอรถ เจ็บร่วม18,สยองกรุงโตเกียวแต่เช้า หนุ่มใหญ่วัยกลางคน ใช้มีดคู่ไล่แทงกลุ่มนักเรียน ส่วนใหญ่เป็นเด็กขณะ ยืนรอรถโรงเรียนอยู่ทางตอนใต้กรุงโตเกียว ส่งผลมีคนตาย 2 เจ็บนับสิบ จากนั้นมือมีดแทงคอตัวเองหนีความผิด ดับตามไปอีกศพ ทำให้ตำรวจยังงง ไม่รู้อะไรคือเหตุจูงใจในการก่อเหตุสยอง ขณะที่ ปธน.ทรัมป์ อยู่ระหว่างเยือนญี่ปุ่นอย่างเป็นทางการ ออกแถลงเห็นใจ และชาวอเมริกันพร้อมอยู่เคียงข้างญี่ปุ่น,สำนักข่าวต่างประเทศรายงานเมื่อวันอังคารที่ 28 พ.ค. เกิดคดีเขย่าขวัญชาวกรุงโตเกียว เมืองหลวงญี่ปุ่น แต่เช้าตรู่ตามเวลาท้องถิ่น เมื่อชายวัยราว 50 ปี ก่อเหตุใช้อาวุธมีดไล่ฟันและแทงกลุ่มเด็กนักเรียนหญิงที่กำลังยืนรอรถบัสรับส่งนักเรียนเพื่อเดินทางไปโรงเรียน บริเวณป้ายรถประจำทางแห่งหนึ่ง บนถนนคาวาซากิ ทางตอนใต้กรุงโตเกียว,เหตุร้ายครั้งนี้ทำให้มีผู้บาดเจ็บราว 18 คน โดยเบื้องต้นทางการยังไม่สรุปยอดเหยื่อมือมีด แต่เหยื่อส่วนใหญ่คือกลุ่มเด็กนักเรียนหญิง 16 คน อายุระหว่าง 6-12 ปี เป็นนักเรียนโรงเรียนเอกชน คาริตาส และหญิงผู้ปกครองเด็กนักเรียน 1 คน นอกจากนี้ ทำให้มีผู้เสียชีวิต 2 ราย เป็นนักเรียนหญิงวัย 12 ปี กับชายวัย 39 ปี และมีรายงานว่าพบชายอีก 1 คน ได้รับบาดเจ็บ ซึ่งเจ้าหน้าที่ระบุในเวลาต่อมาว่าชายคนดังกล่าวคือมือมีด ซึ่งใช้อาวุธมีดแทงคอตัวเองเพื่อหนีความผิด และไปเสียชีวิตที่โรงพยาบาล,ทั้งนี้ พยานผู้เห็นเหตุการณ์ให้การกับตำรวจว่า ได้ยินเสียงเด็กๆหวีดร้องด้วยความตื่นตระหนก ดังมาจากบริเวณป้ายรถประจำทาง ส่วนคนร้ายมือมีดถูกระบุว่าได้ร้องตะโกนคำว่า ฉันจะฆ่าพวกแก ก่อนใช้อาวุธมีดที่ถืออยู่ทั้งสองมือไล่แทงกลุ่มเด็กๆ อย่างบ้าคลั่ง ทำให้มีผู้บาดเจ็บและเสียชีวิตดังกล่าว จากนั้นคนร้ายใช้มีดแทงคอตัวเองถึง 4 แผล จนล้มคว่ำอยู่บริเวณนั้น ขณะเดียวกันคนขับรถบัสนักเรียนสีขาวคาดฟ้า ซึ่งจอดอยู่บริเวณใกล้ที่เกิดเหตุให้การกับตำรวจว่า เห็นชายคนหนึ่งพุ่งเข้าใส่กลุ่มเด็กนักเรียนบริเวณป้ายจอดรถ และไล่แทงกลุ่มเด็กนักเรียนด้วยมีดในมือทั้งสองข้าง,หลังเกิดเหตุร้ายเจ้าหน้าที่กู้ภัยญี่ปุ่นได้ปิดล้อมพื้นที่และไม่อนุญาตผู้คนเข้าใกล้สถานที่เกิดเหตุ ทั้งตั้งเต็นท์พิเศษสีส้มใช้ดูแลปฐมพยาบาลผู้บาดเจ็บ รวมถึงระดมกำลังตำรวจปิดล้อมพื้นที่ ส่วนนายกรัฐมนตรีชินโสะ อาเบะ ผู้นำญี่ปุ่น ออกแถลงผ่านโทรทัศน์แห่งชาติแสดงความเสียใจต่อสิ่งที่เกิดขึ้นแก่ครอบครัวญาติพี่น้องผู้เคราะห์ร้าย ทั้งให้กำลังใจและขอให้ผู้บาดเจ็บหายโดยเร็ว,ขณะเดียวกัน ประธานาธิบดีโดนัลด์ ทรัมป์ ผู้นำสหรัฐฯ ซึ่งยังอยู่ระหว่างปฏิบัติภารกิจเยือนญี่ปุ่นอย่างเป็นทางการ 4 วัน นับตั้งแต่วันอาทิตย์ 26 พ.ค.ที่ผ่านมา ประธานาธิบดีทรัมป์ ได้ออกแถลงจากเรือรบลำหนึ่งของกองทัพญี่ปุ่นที่ลอยลำอยู่นอกชายฝั่งชานกรุงโตเกียว แสดงความเห็นใจญี่ปุ่นต่อสิ่งที่เกิดขึ้น ทั้งประกาศให้คำมั่นว่าชาวอเมริกันทุกคนพร้อมอยู่เคียงข้างญี่ปุ่น,สำหรับมูลเหตุจูงใจที่ทำให้คนร้ายก่อเหตุใช้มีดไล่แทงกลุ่มเด็กนักเรียน จนมีผู้ได้รับบาดเจ็บและเสียชีวิตครั้งนี้ยังไม่เป็นที่แน่ชัด และอยู่ระหว่างสอบสวน ทั้งนี้ เหตุอาชญากรรมรุนแรงในญี่ปุ่นไม่ค่อยเกิดขึ้นบ่อยนัก และถือว่าเป็นชาติที่มีอัตราการเกิดคดีอาชญากรรมต่ำมากที่สุดชาติหนึ่งของโลกในกลุ่มประเทศพัฒนาแล้ว,อย่างไรก็ดี เหตุรุนแรงลักษณะคล้ายคลึงกันนี้ เคยเกิดขึ้นในญี่ปุ่นเมื่อช่วงปีที่แล้ว โดยชายคนหนึ่งใช้มีดแทงคนเสียชีวิต 1 คน บาดเจ็บอีก 2 ราย ระหว่างโดยสารอยู่บนขบวนรถไฟความเร็วสูงในพื้นที่ภาคกลางของประเทศ และย้อนหลังไปเมื่อปี 2559 ก็เคยเกิดเหตุชายคนหนึ่งมีอาการคลุ้มคลั่งใช้มีดไล่แทงคนจนตาย 19 ราย ในสถานดูแลผู้พิการ ทางตอนใต้กรุงโตเกียว,ต่อมาตำรวจญี่ปุ่นระบุคนก่อเหตุคือ นายเรียวจิ อิวาซากิ อายุ 51 ปี เป็นชาวเมืองคาวาซากิ พื้นที่เกิดเหตุ อาศัยอยู่กับลุงและป้าที่อายุมากแล้ว แต่ยังไม่รู้มูลเหตุจูงใจแน่ชัด ข่าวระบุด้วยว่า นายอิวาซากิมีนิสัยเป็นคนชอบก่อเรื่อง โดยเพื่อนบ้านคนหนึ่งระบุว่า เมื่อปีก่อนเขาเคยมากดกริ่งประตูหน้าบ้านตั้งแต่เช้ามืดและตะโกนใส่ว่าเขาถูกเศษกิ่งไม้จากลานบ้านของตนหักใส่ได้รับบาดเจ็บ
สยองกรุงโตเกียวแต่เช้า หนุ่มใหญ่วัยกลางคน ใช้มีดคู่ไล่แทงกลุ่มนักเรียน ส่วนใหญ่เป็นเด็กขณะ ยืนรอรถโรงเรียนอยู่ทางตอนใต้กรุงโตเกียว ส่งผลมีคนตาย 2 เจ็บนับสิบ
แทงนักเรียน,โตเกียว,มือมีด,คลุ้มคลั่ง,แทงคนตาย,ข่าวหน้า1